62023TO0244
DIGRIET TAL-QORTI ĠENERALI (Ir-Raba’ Awla)
26 ta’ Ottubru 2023 (
*1
)
“Rikors għal nuqqas li tittieħed azzjoni – Dritt istituzzjonali – Applikazzjoni sħiħa tad-dispożizzjonijiet tal-acquis ta’ Schengen fir-Rumanija – Obbligu li tiġi adottata deċiżjoni skont l-Artikolu 4 tal-Protokoll dwar il-kondizzjonijiet u l-arranġamenti għall-ammissjoni tar-Repubblika tal-Bulgarija u r-Rumanija fl-Unjoni – Kwalità ta’ rikorrent ipprivileġġat – Rikors manifestament infondat fid-dritt”
Fil-Kawża T‑244/23,
Eugen Tomac, residenti fi Brussell (il-Belġju), irrappreżentat minn R. Duta, avukat,
rikorrent,
vs
Il‑Kunsill tal‑Unjoni Ewropea
konvenut,
IL-QORTI ĠENERALI (Ir-Raba’ Awla),
komposta minn R. da Silva Passos (Relatur), President, S. Gervasoni u I. Reine, Imħallfin,
Reġistratur: V. Di Bucci,
tagħti l-preżenti
Digriet
1
Permezz tar-rikors tiegħu bbażat fuq l-Artikolu 265 TFUE, ir-rikorrent, Eugen Tomac, qiegħed essenzjalment jitlob lill-Qorti Ġenerali li, minn naħa, tikkonstata li l-Kunsill tal-Unjoni Ewropea astjena illegalment milli jieħu passi sabiex jiddeċiedi dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija u li, min-naħa l-oħra, tirrikonoxxi l-kwalità tiegħu ta’ rikorrent ipprivileġġat u b’hekk tirriżerva lilu d-drittijiet, il-motivi u l-azzjonijiet kollha f’dan il-kuntest.
Il‑fatti li wasslu għall‑kawża
2
L-acquis ta’ Schengen, kif imsemmi fl-Artikolu 1, li jirreferi għall-Anness A tad-Deċiżjoni tal-Kunsill 1999/435/KE tal‑20 ta’ Mejju 1999 dwar id-definizzjoni ta’ l-acquis ta’ Schengen sabiex jiġi determinat, b’konformità mad-disposizzjonijiet rilevanti tat-Trattat li jistabilixxi l-Komunità Ewropea u t-Trattat dwar l-Unjoni Ewropea, il-bażi legali għall-kull waħda mid-disposizzjonijiet jew deċiżjonijiet li jikkostitwixxu l-acquis (ĠU Edizzjoni Speċjali bil-Malti, Kapitolu 19, Vol. 1, p. 136), huwa corpus legali li l-għan tiegħu huwa t-tneħħija gradwali tal-kontrolli fil-fruntieri komuni fl-Istati Membri taż-żona Schengen.
3
It-Trattat ta’ Amsterdam annetta mat-Trattat UE u mat-Trattat KE l-Protokoll li jintegra l-acquis ta’ Schengen fil-qafas tal-Unjoni Ewropea (ĠU 1997, C 340, p. 93). Sussegwentement, il-Protokoll (Nru 19) dwar l-acquis ta’ Schengen integrat fil-qafas tal-Unjoni Ewropea, anness mat-Trattat UE (ĠU 2008, C 115, p. 290), ġie anness mat-Trattat ta’ Lisbona (ĠU 2010, C 83, p. 290).
4
B’mod partikolari, fir-rigward tar-Rumanija, l-Artikolu 4(1) u (2) tal-Protokoll dwar il-kondizzjonijiet u l-arranġamenti għall-ammissjoni tar-Repubblika tal-Bulgarija u r-Rumanija fl-Unjoni Ewropea (ĠU 2005, L 157, p. 29, iktar ’il quddiem il-“Protokoll tal-Att ta’ Adeżjoni tar-Rumanija mal-Unjoni”), tal-Att dwar il-kondizzjonijiet ta’ l-adeżjoni tar-Repubblika tal-Bulgarija u tar-Rumanija u l-aġġustamenti lit-Trattati li fuqhom hija stabbilita l-Unjoni Ewropea (ĠU 2005, L 157, p. 203), jipprevedi:
“1.   Id-disposizzjonijiet ta’ l-acquis ta’ Schengen kif integrat fil-qafas ta’ l-Unjoni Ewropea […] u l-atti li jibnu fuqu jew li b’xi mod ieħor huma relatati miegħu, elenkati fl-Anness II, kif ukoll kull att ieħor bħal dan li jista’ jiġi adottat qabel id-data ta’ l-adeżjoni, għandhom jorbtu u jkunu applikabbli [fir-Repubblika tal-Bulgarija] u r-Rumanija mid-data ta’ l-adeżjoni.
2.   Dawk id-disposizzjonjiet ta’ l-acquis ta’ Schengen kif integrat fil-qafas ta’ l-Unjoni Ewropea u ta’ l-atti li jibnu fuqu jew li b’xi mod ieħor huma relatati miegħu li mhumiex imsemmija fil-paragrafu 1, filwaqt li jorbtu [lir-Repubblika tal-Bulgarija] u lir-Rumanija mid-data ta’ l-adeżjoni, għandhom japplikaw biss f’dawk l-Istati skond deċiżjoni tal-Kunsill għal dak l-iskop wara verifika skond il-proċeduri Schengen applikabbli ta’ valutazzjoni li l-kondizzjonijiet meħtieġa għall-applikazzjoni tal-partijiet kollha ta’ l-acquis konċernat ikunu ġew sodisfatti f’dak l-Istat.
Il-Kunsill għandu jieħu d-deċiżjoni tiegħu, wara konsultazzjoni mal-Parlament Ewropew, waqt li jaġixxi bl-unanimità tal-membri tiegħu li jirrappreżentaw il-Gvernijiet ta’ l-Istati Membri li fir-rigward tagħhom id-disposizzjonijiet imsemmija f’dan il-paragrafu diġà ddaħħlu fis-seħħ u tar-rappreżentant tal-Gvern ta’ l-Istat Membru li fir-rigward tiegħu dawn id-disposizzjonijiet għandhom jiddaħħlu fis-seħħ. […]”
5
Wara l-adeżjoni tagħha mal-Unjoni, fl‑1 ta’ Jannar 2007, ir-Rumanija, bejn l‑2009 u l‑2011, ħadet sensiela ta’ passi skont il-proċeduri ta’ evalwazzjoni ta’ Schengen, bil-għan li tissodisfa l-kriterji meħtieġa għall-finijiet tal-applikazzjoni sħiħa tad-dispożizzjonijiet tal-acquis ta’ Schengen.
6
Fid‑29 ta’ Settembru 2010 u fit‑8 ta’ Lulju 2011, il-Presidenza tal-Kunsill fasslet, u sussegwentement emendat, l-ewwel abbozz ta’ Deċiżjoni tal-Kunsill dwar l-applikazzjoni sħiħa tad-dispożizzjonijiet tal-acquis ta’ Schengen fir-Repubblika tal-Bulgarija u fir-Rumanija, jiġifieri l-Abbozz Nru 14142/10, li sar l-Abbozz Nru 14142/1/10 (iktar ’il quddiem l-“Abbozz Nru 14142/10”).
7
Permezz ta’ riżoluzzjoni tat‑8 ta’ Ġunju 2011 dwar l-Abbozz Nru 14142/10 (ĠU 2012, KE 380, p. 160), il-Parlament ħa pożizzjoni favur dan l-abbozz.
8
Permezz ta’ konklużjonijiet tad‑9 ta’ Ġunju 2011 dwar it-tlestija tal-proċess ta’ evalwazzjoni tal-istat ta’ tħejjija tar-Rumanija biex timplimenta d-dispożizzjonijiet kollha tal-acquis ta’ Schengen (9166/3/11 REV 3), il-formazzjoni “Evalwazzjoni ta’ Schengen” tal-Grupp ta’ Ħidma tal-Kunsill dwar “Materji Relatati ma’ Schengen” ħadet nota tat-tlestija tal-proċeduri ta’ evalwazzjoni ta’ Schengen fir-rigward tar-Rumanija. Filwaqt li kkonstata li r-Rumanija kienet issodisfat il-kundizzjonijiet f’kull qasam tal-acquis ta’ Schengen, il-Grupp ta’ Ħidma tal-Kunsill ikkonkluda li l-Kunsill seta’ jieħu d-deċiżjoni msemmija fl-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni.
9
Minkejja li kien ġie miftiehem, fl‑24 ta’ Ġunju 2011, li d-deċiżjoni dwar l-adeżjoni tar-Rumanija maż-żona Schengen kellha tittieħed mhux iktar tard minn Settembru 2011, il-Kunsill, madankollu, ippospona l-votazzjoni fuq l-adozzjoni ta’ din id-deċiżjoni għal laqgħa tat‑22 ta’ Settembru 2011.
10
Permezz ta’ riżoluzzjoni tat‑13 ta’ Ottubru 2011 dwar l-adeżjoni tal-Bulgarija u tar-Rumanija ma’ Schengen (ĠU 2013, KE 94, p. 13), il-Parlament tenna s-sostenn tiegħu għall-adeżjoni tar-Rumanija maż-żona Schengen. Huwa stieden lill-Kunsill sabiex jieħu l-miżuri meħtieġa għal dan il-għan.
11
L-Abbozz Nru 14302/3/11 ta’ Deċiżjoni tal-Kunsill tas‑7 ta’ Diċembru 2011, imfassal mill-Presidenza tal-Kunsill, ma wassalx għal votazzjoni tal-Kunsill waqt laqgħa tad‑9 ta’ Diċembru 2011.
12
Permezz ta’ riżoluzzjoni tal‑11 ta’ Diċembru 2018 dwar l-applikazzjoni sħiħa tad-dispożizzjonijiet tal-acquis ta’ Schengen fil-Bulgarija u r-Rumanija: abolizzjoni tal-kontrolli fil-fruntieri interni fuq l-art, tal-baħar u tal-ajru (ĠU 2020, C 388, p. 18), il-Parlament stieden lill-Kunsill sabiex, minn naħa, jippreżenta malajr kemm jista’ jkun abbozz ġdid ta’ deċiżjoni dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija, abbażi tal-Abbozz Nru 14142/10 u sabiex, min-naħa l-oħra, permezz ta’ att legali wieħed, jieħu deċiżjoni immedjata bil-għan li jitneħħew il-kontrolli fil-fruntieri interni.
13
Sussegwentement, il-Kummissjoni Ewropea kkonfermat li r-Rumanija kienet tissodisfa l-kundizzjonijiet neċessarji sabiex id-dispożizzjonijiet tal-acquis ta’ Schengen jiġu rrikonoxxuti applikabbli f’dan l-Istat u stiednet lill-Kunsill sabiex jieħu l-miżuri neċessarji għal dan l-għan fl-ewwel komunikazzjoni lill-Parlament Ewropew u lill-Kunsill, tat‑2 ta’ Ġunju 2021, intitolata “Strateġija lejn żona Schengen reżiljenti u li tiffunzjona bis-sħiħ” (COM (2021) 277 finali), u sussegwentement, fit-tieni komunikazzjoni lill-Parlament Ewropew, lill-Kunsill Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, tal‑24 ta’ Mejju 2022, intitolata “Rapport dwar l-Istat ta’ Schengen 2022” (COM (2022) 0301 finali).
14
Permezz ta’ riżoluzzjoni tat‑18 ta’ Ottubru 2022 dwar l-adeżjoni tar-Rumanija u tal-Bulgarija maż-żona Schengen (ĠU 2023, C 149, p. 11), il-Parlament stieden mill-ġdid lill-Kunsill jagħmel dak kollu li huwa neċessarju sabiex jadotta deċiżjoni dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija sa tmiem is-sena 2022.
15
Rapport ta’ esperti tal‑21 ta’ Ottubru 2022, imfassal, taħt l-awtorità tal-Kummissjoni, fil-kuntest ta’ missjoni ta’ ġbir ta’ informazzjoni volontarja fil-Bulgarija u fir-Rumanija dwar l-applikazzjoni tal-acquis ta’ Schengen u tal-iżviluppi tiegħu mill‑2011 (13906/22), ikkonferma l-konklużjonijiet tal-proċeduri ta’ evalwazzjoni li tlestew fl‑2011. Dan ir-rapport spjega wkoll li r-Rumanija kienet implimentat l-acquis u l-għodod tiegħu u saħħet ukoll l-applikazzjoni tiegħu f’kull qasam. F’komunikazzjoni lill-Parlament Ewropew u lill-Kunsill tas‑16 ta’ Novembru 2022, intitolata “Nagħmlu ż-Żona Schengen aktar b’saħħitha bis-sehem sħiħ tal-Bulgarija, ir-Rumanija u l-Kroazja fl-ispazju mingħajr kontrolli fil-fruntieri interni” (COM (2022) 636 finali), il-Kummissjoni reġgħet stiednet lill-Kunsill jaċċetta l-adeżjoni tar-Rumanija maż-żona Schengen.
16
Fid‑29 ta’ Novembru 2022, abbażi tal-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni, il-Presidenza tal-Kunsill fasslet l-Abbozz Nru 15218/22 tad-Deċiżjoni tal-Kunsill dwar l-applikazzjoni sħiħa tad-dispożizzjonijiet tal-acquis ta’ Schengen fil-Bulgarija u fir-Rumanija (iktar ’il quddiem l-“Abbozz Nru 15218/22”).
17
Fit‑8 ta’ Diċembru 2022, il-formazzjoni tal-Kunsill “Ġustizzja u Affarijiet Interni (ĠAI)” tlaqqgħet sabiex, skont il-governanza politika taż-żona Schengen (jiġifieri l-Kunsill ta’ Schengen) u l-attivitajiet mhux leġiżlattivi, tiddeċiedi dwar l-Abbozz Nru 15218/22 imniżżel fil-punt 3(a) tal-aġenda tal-laqgħa, li kien jipprevedi li tista’ tintalab votazzjoni bil-possibbiltà ta’ adozzjoni. Matul din il-laqgħa, fin-nuqqas ta’ unanimità tar-rappreżentanti tal-Gvernijiet tal-Istati Membri fir-rigward tal-Abbozz Nru 15218/22, dan l-abbozz ma ġiex adottat.
18
Ir-rikorrent huwa Membru tal-Parlament Ewropew ta’ nazzjonalità Rumena.
19
Permezz ta’ posta elettronika tal‑15 ta’ Diċembru 2022, ir-rikorrent staqsa lid-Direttriċi Ġenerali ĠAI tas-Segretarjat Ġenerali tal-Kunsill jekk kienx possibbli għaliha li tikkomunikalu r-riżultati tal-votazzjoni dwar l-applikazzjoni sħiħa tal-acquis ta’ Schengen fir-Rumanija, imniżżla fl-aġenda tal-laqgħa tal-Kunsill tat‑8 ta’ Diċembru 2022, kif ukoll il-minuti ta’ din il-laqgħa jew ir-rapport relatat magħha.
20
Permezz ta’ posta elettronika tas‑16 ta’ Diċembru 2022, id-Direttriċi Ġenerali ĠAI tas-Segretarjat Ġenerali tal-Kunsill wieġbet lir-rikorrent li, matul din il-laqgħa, l-Abbozz Nru 15218/22 ma kienx effettivament ġie adottat u li, skont l-Artikoli 8 u 9 tar-Regoli ta’ Proċedura tal-Kunsill, billi dawn kienu deliberazzjonijiet dwar att mhux leġiżlattiv mhux miftuħa għall-pubbliku, ir-riżultati tal-votazzjonijiet ma kienu suġġetti għal ebda pubbliċità. Hija żiedet tgħid li l-minuti ta’ din il-proċedura lanqas ma kienu saru aċċessibbli għall-pubbliku.
21
Permezz ta’ att ippreżentat fir-Reġistru tal-Qorti Ġenerali fis‑6 ta’ Frar 2023, ir-rikorrent, abbażi tal-Artikolu 263 TFUE, ippreżenta rikors għall-annullament tad-“deċiżjoni” tal-Kunsill tat‑8 ta’ Diċembru 2022 li wasslet għan-nuqqas ta’ adozzjoni tal-Abbozz Nru 15218/22. Dan ir-rikors ġie rreġistrat bin-numru tal-kawża T‑48/23.
22
Permezz ta’ ittra tas‑6 ta’ Frar 2023, ir-rikorrent bagħat lil Ministru, membru tal-formazzjoni ĠAI tal-Kunsill, talba għal teħid ta’ azzjoni indirizzata lill-Kunsill, abbażi tat-tieni paragrafu tal-Artikolu 265 TFUE, sabiex dan tal-aħħar jiddeċiedi dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija, skont l-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni. Insostenn ta’ din it-talba, huwa spjega, essenzjalment, il-fatti li wasslu għall-kawża u l-argumenti li huwa kien qajjem insostenn tar-rikors tiegħu għal annullament fil-Kawża T‑48/23. F’dan ir-rigward, huwa invoka, b’mod partikolari, ksur tal-prinċipji ta’ ugwaljanza, ta’ nondiskriminazzjoni u ta’ kooperazzjoni leali bejn l-Istati Membri. Barra minn hekk, huwa żied jgħid li, “sa fejn [kien] stabbilit li r-Rumanija kienet issodisfat il-kundizzjonijiet tal-proċedura ta’ evalwazzjoni, l-integrazzjoni tagħha ma setgħetx tiġi miċħuda bl-iskuża tal-oppożizzjoni mhux iġġustifikata ta’ Stat Membru wieħed […]” u li l-Kunsill “[kellu] jinjora oppożizzjoni manifestament mhux iġġustifikata fis-sens, b’mod partikolari, tal-Artikolu 4 tal-Protokoll [tal-Att] ta’ Adeżjoni tar-Rumanija mal-Unjoni”.
23
Permezz ta’ ittra tat‑13 ta’ April 2023, id-Direttur Ġenerali għall-Politika Ġenerali u Istituzzjonali (GIP) wieġeb lir-rikorrent. Huwa fakkru fil-kundizzjoni ta’ unanimità prevista fl-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni, li l-osservanza tagħha kienet neċessarja għall-finijiet tal-adozzjoni ta’ deċiżjoni fis-sens ta’ dan l-artikolu. Sussegwentement, huwa spjegalu li l-Abbozz Nru 15218/22 ma kienx irċieva l-appoġġ unanimu tar-rappreżentanti tal-Istati Membri kkonċernati matul il-laqgħat tat‑8 u tad‑9 ta’ Diċembru 2022 u li, konsegwentement, in-negozjati dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija kienu għadhom għaddejjin sabiex tintlaħaq l-unanimità meħtieġa mill-Att ta’ Adeżjoni tar-Rumanija mal-Unjoni.
It‑talbiet tar‑rikorrent
24
Ir-rikorrent qiegħed essenzjalment jitlob li l-Qorti Ġenerali jogħġobha:
–
tikkonstata l-astensjoni illegali tal-Kunsill li jieħu kull pass sabiex jiddeċiedi dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija, skont l-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni;
–
tirrikonoxxi l-kwalità tiegħu ta’ rikorrent ipprivileġġat u b’hekk tirriżerva lilu d-drittijiet, il-mezzi u l-azzjonijiet kollha f’dan il-kuntest;
–
tikkundanna lill-Kunsill għall-ispejjeż.
Id‑dritt
25
Skont l-Artikolu 126 tar-Regoli tal-Proċedura, meta rikors ikun manifestament infondat fid-dritt, il-Qorti Ġenerali tista’, f’kull ħin, tiddeċiedi li taqta’ l-kawża permezz ta’ digriet motivat, mingħajr ma tkompli l-proċedura.
26
F’dan il-każ, il-Qorti Ġenerali tqis li għandha biżżejjed informazzjoni mill-atti tal-proċess u tiddeċiedi, skont dawn id-dispożizzjonijiet, li taqta’ l-kawża mingħajr ma tkompli l-proċedura.
27
Skont l-Artikolu 265 TFUE:
“Jekk il-Parlament Ewropew, il-Kunsill Ewropew, il-Kunsill, il-Kummissjoni jew il-Bank Ċentrali Ewropew, bi ksur tat-Trattati, ma jieħdux azzjoni, l-Istati Membri u l-istituzzjonijiet l-oħra ta’ l-Unjoni jistgħu jiftħu proċeduri quddiem il-Qorti tal-Ġustizzja ta’ l-Unjoni Ewropea sabiex dan il-ksur jiġi ikkonstatat. […]
[Ir-rikors għal nuqqas li tittieħed azzjoni] [j]kun ammissibli biss jekk l-istituzzjoni, korp jew organu involut ikun l-ewwel ġie msejjaħ sabiex jieħu azzjoni. Jekk fi zmien xahrejn minn meta tkun ġie hekk imsejjaħ, l-istituzzjoni, korp jew organu involut ma jkunx spjega l-pożizzjoni tiegħu, ir-rikors jista’ jinġieb f’terminu ġdid ta’ xahrejn.
Kull persuna fiżika jew ġuridika tista’, taħt il-kondizzjonijiet indikati fil-paragrafi ta’ hawn fuq, tilmenta quddiem il-Qorti li xi istituzzjoni jew xi wieħed mill-korpi jew organi ta’ l-Unjoni tkun naqset milli tagħmel xi att fir-rigward ta’ dik il-persuna barra minn rakkomandazzjoni jew opinjoni.”
28
Għandu jitfakkar, qabelxejn, li, skont il-ġurisprudenza, ir-rikors għal nuqqas li tittieħed azzjoni huwa suġġett għall-eżistenza ta’ obbligu tal-istituzzjoni kkonċernata li tieħu azzjoni, b’tali mod li l-allegata astensjoni tkun kuntrarja għat-Trattat (digrieti tas‑6 ta’ Lulju 1998, Goldstein vs Il‑Kummissjoni, T‑286/97, EU:T:1998:150, punt 24, u tas‑6 ta’ Settembru 2011, Mugraby vs Il‑Kunsill u Il‑Kummissjoni, T‑292/09, mhux ippubblikat, EU:T:2011:418, punt 34), u li persuna fiżika jew ġuridika tista’ tadixxi biss lill-qorti tal-Unjoni skont it-tielet paragrafu tal-Artikolu 265 TFUE sabiex jiġi kkonstatat li waħda mill-istituzzjonijiet, wieħed mill-korpi jew wieħed mill-organi tal-Unjoni astjeniet, bi ksur tat-Trattat, milli tadotta att, minbarra rakkomandazzjoni jew opinjoni, li dik il-persuna fiżika jew ġuridika hija d-destinatarja potenzjali tiegħu jew li hija tista’ tikkontesta permezz ta’ rikors għal annullament (digriet tas‑27 ta’ Novembru 2012, H‑Holding vs Il‑Parlament, T‑672/11, mhux ippubblikat, EU:T:2012:628, punt 16).
29
B’hekk, sabiex tittieħed deċiżjoni dwar il-fondatezza ta’ talbiet għal nuqqas li tittieħed azzjoni, hija l-Qorti Ġenerali li għandha tivverifika jekk, fil-mument tas-sejħa għal teħid ta’ azzjoni indirizzata lill-istituzzjoni, lill-korp jew lill-organu kkonċernat fis-sens tat-tieni paragrafu tal-Artikolu 265 TFUE, din l-istituzzjoni, dan il-korp jew dan l-organu kellux obbligu li jaġixxi fis-sens irrakkomandat mir-rikorrent fis-sejħa għal teħid ta’ azzjoni (ara, f’dan is-sens, id-digriet tas‑17 ta’ Lulju 2020, Wagenknecht vs Il‑Kunsill Ewropew, T‑715/19, EU:T:2020:340, punt 34 u l-ġurisprudenza ċċitata).
30
Dwar dan il-punt, għandu jiġi rrilevat li, f’dan il-każ, l-Artikolu 4 tal-Protokoll tal-Att ta’ Adeżjoni tar-Rumanija mal-Unjoni ma jistabbilixxi ebda terminu li fl-iskadenza tiegħu deċiżjoni tal-Kunsill skont dan l-artikolu għandha tittieħed jew titqies li tkun ittieħdet (ara l-punt 4 iktar ’il fuq).
31
Barra minn hekk, mill-istruttura tal-imsemmi artikolu u, b’mod partikolari, mill-votazzjoni prevista fih, kif ukoll mill-kundizzjoni ta’ unanimità li huwa jistabbilixxi, jirriżulta li r-rappreżentanti tal-Gvernijiet tal-Istati Membri kkonċernati ma humiex f’kull ċirkustanza obbligati jadottaw deċiżjoni fis-sens ta’ din id-dispożizzjoni, iżda li, għall-kuntrarju, huma għandhom, f’dan ir-rigward, setgħa diskrezzjonali li teskludi d-dritt tal-individwi li jeżiġu mingħandhom, u għalhekk mill-Kunsill, li, matul id-deliberazzjonijiet dwar abbozz ta’ deċiżjoni, jieħdu pożizzjoni speċifika (ara, f’dan is-sens u b’analoġija, is-sentenzi tal‑14 ta’ Frar 1989, Star Fruit vs Il‑Kummissjoni, 247/87, EU:C:1989:58, punt 11, u tal‑5 ta’ Settembru 2023, Il‑Parlament vs Il‑Kummissjoni (Eżenzjoni ta’ viża għaċ-ċittadini tal-Istati Uniti), C‑137/21, EU:C:2023:625, punti 57 sa 62).
32
F’dan ir-rigward, għandu jiġi enfasizzat li d-Direttur Ġenerali tal-Kunsill għall-GIP għarraf, ġustament, lir-rikorrent, b’risposta għas-sejħa tar-rikorrent li tittieħed azzjoni tas‑6 ta’ Frar 2023, li t-talba tiegħu dwar l-adozzjoni ta’ deċiżjoni dwar l-applikazzjoni sħiħa tad-dispożizzjonijiet tal-acquis ta’ Schengen fir-Rumanija ma setgħetx tintlaqa’ mingħajr ma tittieħed inkunsiderazzjoni l-votazzjoni li wasslet għan-nuqqas ta’ adozzjoni tal-Abbozz Nru 15218/22, fis-sens li l-Kunsill ma setax legalment jinjora l-assenza ta’ unanimità tar-rappreżentanti tal-Istati Membri kkonċernati, mingħajr ma jikser, fil-każ kuntrarju, il-kundizzjonijiet stabbiliti fl-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni. B’hekk, din ir-raġuni kienet tiġġustifika l-assenza ta’ adozzjoni ta’ deċiżjoni b’osservanza ta’ dawn il-kundizzjonijiet u, konsegwentement, it-tkomplija tan-negozjati f’dan ir-rigward (ara l-punt 23 iktar ’il fuq).
33
Konsegwentement, għandha tinġibed il-konklużjoni li, fil-mument tas-sejħa għal teħid ta’ azzjoni indirizzata lill-Kunsill mir-rikorrent, din l-istituzzjoni ma kellha ebda obbligu li tadotta deċiżjoni skont l-Artikolu 4 tal-Protokoll tal-Att ta’ Adeżjoni tar-Rumanija mal-Unjoni. Għall-kuntrarju, huwa l-Kunsill li kellu jaġixxi b’osservanza tal-kundizzjoni ta’ unanimità prevista b’mod espliċitu fl-Artikolu 4 tal-Protokoll tal-Att ta’ Adeżjoni tar-Rumanija mal-Unjoni.
34
Barra minn hekk, għandu jiġi rrilevat li, fid-dawl tat-tfassil mill-Presidenza tal-Kunsill tal-Abbozzi Nri 14142/10, 14302/3/11 u 15218/22, il-Kunsill, fid-dawl tal-kompetenzi tiegħu, ma astjeniex milli jaġixxi sabiex, qabel il-preżentata tar-rikors, jieħu kull pass neċessarju għall-adozzjoni ta’ deċiżjoni fis-sens tal-Artikolu 4 tal-Protokoll tal-Att ta’ Adeżjoni tar-Rumanija mal-Unjoni, kif sussegwentement essenzjalment intalab mir-rikorrent.
35
Konsegwentement, huwa ċar li, billi rrifjuta li jilqa’ s-sejħa tar-rikorrent għal teħid ta’ azzjoni, u irrispettivament mill-kwistjoni dwar jekk l-oppożizzjoni ta’ Stat Membru għall-adozzjoni tal-abbozz inkwistjoni tistax tikser il-prinċipju ta’ kooperazzjoni leali bejn l-Istati Membri, il-Kunsill, fi kwalunkwe każ, ma astjeniex illegalment milli jaġixxi taħt l-Artikolu 4 tal-Protokoll tal-Att ta’ Adeżjoni tar-Rumanija mal-Unjoni, li, bl-istess mod bħat-Trattati, jagħmel parti mid-dritt primarju.
36
Dan ifisser li l-Kunsill, f’dan il-każ, ma astjeniex illegalment milli jiddeċiedi fis-sens tal-Artikolu 265 TFUE. Għalhekk, għandha tinġibed il-konklużjoni li l-ewwel kap tat-talbiet, essenzjalment intiż sabiex jiġi kkonstatat in-nuqqas tal-Kunsill li jieħu azzjoni fid-dawl tal-obbligi tiegħu li jirriżultaw mill-Artikolu 4(2) tal-Protokoll tal-Att ta’ Adeżjoni tar-Rumanija mal-Unjoni, għandu jiġi miċħud bħala manifestament infondat fid-dritt.
37
Barra minn hekk, fir-rigward tat-tieni kap tat-talbiet, li permezz tiegħu r-rikorrent essenzjalment jitlob li tiġi rrikonoxxuta l-kwalità tiegħu ta’ rikorrent ipprivileġġat, u għalhekk li jiġu rriżervati lilu d-drittijiet, il-motivi u l-azzjonijiet kollha f’dan il-kuntest, għandu jiġi enfasizzat li, skont it-tieni paragrafu tal-Artikolu 263 TFUE, il-kwalità ta’ rikorrent ipprivileġġat hija rrikonoxxuta b’mod eżawrjenti lil Stat Membru, lill-Parlament, lill-Kunsill jew lill-Kummissjoni. F’dawn iċ-ċirkustanzi, din il-kwalità ma tistax, f’dan il-każ, tingħata lir-rikorrent.
38
Għaldaqstant, it-tieni kap tat-talbiet għandu wkoll jiġi miċħud bħala manifestament infondat fid-dritt.
39
Fid-dawl tal-kunsiderazzjonijiet kollha premessi, ir-rikors għandu jiġi miċħud kollu kemm hu bħala manifestament infondat fid-dritt, mingħajr ma hemm bżonn li dan jiġi nnotifikat lill-Kunsill.
Fuq l‑ispejjeż
40
Peress li dan id-digriet ġie adottat qabel ma saret in-notifika tar-rikors lill-Kunsill u qabel ma dan seta’ jsostni xi spejjeż, huwa biżżejjed li jiġi deċiż li r-rikorrent għandu jbati l-ispejjeż tiegħu, skont l-Artikolu 133 tar-Regoli tal-Proċedura.
Għal dawn il-motivi,
IL-QORTI ĠENERALI (Ir-Raba’ Awla)
tordna:
1)
Ir-rikors huwa miċħud bħala manifestament infondat fid-dritt.
2)
Eugen Tomac għandu jbati l-ispejjeż tiegħu.
Mogħti fil-Lussemburgu, fis‑26 ta’ Ottubru 2023.
Ir-Reġistratur
V. Di Bucci
Il-President
R. da Silva Passos
(
*1
)	Lingwa tal-kawża: il-Franċiż.